b'\n_START_ARTICLE_\nHotepsekemvi\n_START_SECTION_\nIme\n_START_PARAGRAPH_\nHotepsekemvijevo ime so arheologi odkrili na glinastih pe\xc4\x8datih, kamnitih posodah in ko\xc5\xa1\xc4\x8denih valjih v Sakari, Gizi, Badariju in  Abidu. Na ve\xc4\x8d kamnitih posodah je Hotepsekemvi omenjen skupaj s svojim naslednikom Nebro._NEWLINE_Hotepsekevijevo Horovo ime je za egiptologe zanimivo predvsem zato, ker bi lahko kazalo na  turbuletntno stanje v kraljestvu v  tistem \xc4\x8dasu. Egip\xc4\x8danska beseda hotep pomeni miroljuben in biti zadovoljen, lahko pa pomeni tudi  sprava ali spraviti se. _NEWLINE_Hotepsekemvijevo polno ime bi se torej lahko bralo dve sili sta se pomirili ali zadovoljstvo v silah. Oboje ima pomemben politi\xc4\x8dni pomen. Izraz dve sili bi lahko pomenil Gornji in Spodnji Egipt ali bo\xc5\xbeanstvi Hora in Seta._NEWLINE_Od Hotepsekemvija dalje sta se Horovo ime in nebti za\xc4\x8dela pisati na enak na\xc4\x8din. Domneva se, da je imela sprememba neko filozofsko ozadje, ker ima prevod Horovega imena jasno definiran simboli\xc4\x8den pomen. Horovo ime morda ka\xc5\xbee, da ga je kralj privzel \xc5\xa1ele po svojem prihodu na prestol.\n_START_SECTION_\nDru\xc5\xbeina\n_START_PARAGRAPH_\nIme Hotepsekemvijeve soproge ni znano. Njun si bi lahko bil Kraljev sin in Sopdujev sve\xc4\x8denik z imenom Perneb. Ko so njegovo ime in naziva odkrili tudi na glinastih pe\xc4\x8datih v galeriji grobnice, ki bi lahko pripadala Hotepsekemviju ali njegovemu nasledniku Nebri, je domneva postala vpra\xc5\xa1ljiva.\n_START_SECTION_\nIdentiteta\n_START_PARAGRAPH_\nHotepsekemvija se obi\xc4\x8dajno istoveti z vladarjem z ramze\xc5\xa1kim kartu\xc5\xa1nim imenom Bedjau na Abi\xc5\xa1kem seznamu kraljev, Bedjataujem na Gi\xc5\xa1kem seznamu kraljev, Netjer-Bauom s Sakarskega seznama kraljev in Bau-hetepjujem s Torinskega seznama kraljev. Egiptolog Wolfgang Helck omenja podobno ime Bedjatau s kratkega  seznama kraljev na pisalni tablici iz mastabe G1001, ki je pripadala visokemu  dr\xc5\xbeavnemu uradniku Mesdjeruju. Bedjatau pomeni livar, Helk pa trdi, da gre za napa\xc4\x8dno zapisano Hotepsekevijevo ime, ker je hieroglif za zapis izraza Hotep zelo podoben znaku za livarsko pe\xc4\x8d v hieratski pisavi. Abi\xc5\xa1ki seznam kraljev povzema njegovo ime iz Starega kaljestva. Imeni  Netjerbau in Bau-hetepju sta problemati\xc4\x8dni, ker egiptologi niso odkrili nobenega zapisa iz Hotepsekemvijevega \xc4\x8dasa, na katerem bi bili omenjeni imeni.\n_START_SECTION_\nVladanje\n_START_PARAGRAPH_\nO Hotepsekemvijevem vladanju  je malo znanega. Sodobni viri ka\xc5\xbeejo, da bi na prestol lahko pri\xc5\xa1el po obdobju politi\xc4\x8dnih sporov, v katerih sta bila udele\xc5\xbeena tudi Hor Pti\xc4\x8d in Sneferka.  Za slednjega se domneva, da gre za alternativno ime kralja Kaaja, ki ga je uporabljal zelo malo \xc4\x8dasa. Po mnenju egiptologov Wolfganga Helcka, Dietricha Wildunga in Georgea Reisnerja potek dogodkov potrjuje grobnica kralja Kaaja, katero so po koncu Prve dinastije oplenili in med Hotepsekemvijevo vladavino obnovili. Plenjenje pokopali\xc5\xa1\xc4\x8da in nenavadno spravljivo Hotepsekemvijevo ime bi lahko bila dokaz za dinasti\xc4\x8dni spor. Helk razen tega domneva, da sta bili imeni kraljev Sneferkaja in Hora Pti\xc4\x8da izpu\xc5\xa1\xc4\x8deni s kasnej\xc5\xa1ih seznamov kraljev ravno zaradi njunih spopadov za egip\xc4\x8danski prestol, ki so povzro\xc4\x8dili propad Prve dinastije. _NEWLINE_Glinasti pe\xc4\x8dati dokazujejo da je Hotepsekemvi zgradil novo kraljevo rezidenco z imenom Hor sijo\xc4\x8da zvezda. Pri Butu je zgradil tempelj malo znanega bo\xc5\xbeanstva Ne\xc4\x8der-Ahti in postavil kapelo bele krone. Bela krona je bila simbol Gornjega Egipta in \xc5\xa1e en dokaz porekla Hotepsekemvijeve dinastije in vira njegove politi\xc4\x8dne mo\xc4\x8di. Egiptlogi, na primer Nabil Swelim, poudarjejo, da med Hotepsekemvijevo vladavino ni bilo Sedovega festivala, kar ka\xc5\xbee, da je vladal manj kot trideset let. Sedov festival se je namre\xc4\x8d praznoval na trideseseto obletnico vladanja aktualnega vladarja. _NEWLINE_Staroegip\xc4\x8danski zgodovinar Maneto je Hotepsekemvija imenoval Bo\xc3\xabth\xc3\xb4s in poro\xc4\x8dal, da je med njegovim vladanjem pri Bubastisu \xc2\xbbnastala vdrtina, v keteri je umrlo veliko ljudi\xc2\xab. \xc4\x8ceprav je Maneto pisal skoraj tiso\xc4\x8d let po omenjenem dogodku, je njegova pripoved morda telemljila na resni\xc4\x8dnem dogodku, ker je pokrajina okoli Bubastisa seizmim\xc4\x8dno aktivna.\n_START_SECTION_\nGrobnica\n_START_PARAGRAPH_\nPolo\xc5\xbeaj Hotepsekemvijeve grobnice ni znan. Egiptologi, med njimi  Flinders Petrie, Alessandro Barsanti in Toby Wilkinson, so prepri\xc4\x8dani, da je bil kralj pokopan v ogromni podzemni galeriji (grobnica B)  v Sakari. V teh galerijah so odkrili veliko glinastih pe\xc4\x8datov s Hotepsekemvijevim imenom. _NEWLINE_Egiptologi, na primer Wolfgang Helck in Peter Munro, v to niso prepri\xc4\x8dani in trdijo, da je bil v galeriji grobnice B pokopan kralj Nebra. Trditev naj bi potrjevali \xc5\xa1tevilni Nebrovi pe\xc4\x8dati, odkriti v tej galeriji.'